2012 YILDA OʻZBEKISTON RESPUBLIKASIGA DONOR MAMLAKATLAR, XALQARO, XORIJIY HUKUMAT TAShKILOTLARI VA HUKUMATGA QARAShLI BOʻLMAGAN TAShKILOTLARNING BEGʻARAZ TEXNIK KOʻMAGINI (GRANTLARINI) JALB ETISh ChORA-TADBIRLARI TOʻGʻRISIDA
(resolution, 2013-04-08)

Iqtisodiyot tarmoqlari va ijtimoiy sohani rivojlantirishning ustuvor loyihalarini amalga oshirish uchun 2012-yilda Oʻzbekiston Respublikasiga donor mamlakatlar, xalqaro, xorijiy hukumat tashkilotlari va hukumatga qarashli boʻlmagan tashkilotlarning begʻaraz texnik koʻmagini (grantlarini) jalb etish ishlarini tizimli tashkil etish maqsadida Vazirlar Mahkamasi qaror qiladi: 1. Keyingi yillarda respublikada iqtisodiyot tarmoqlari va ijtimoiy sohani rivojlantirish uchun Oʻzbekiston Respublikasiga begʻaraz texnik koʻmakni (grantlarni) jalb etish masalalarini ishlab chiqishni tashkil etish va ularni jalb etish, shuningdek ajratilayotgan grant mablagʻlarini hisobga olish hamda ulardan maqsadli va samarali foydalanilishini nazorat qilishning yaxlit tizimi yaratilganligi maʼlumot uchun qabul qilinsin. 2. Quyidagilar: Donor mamlakatlar, xalqaro, xorijiy hukumat tashkilotlari va hukumatga qarashli boʻlmagan tashkilotlar bilan oldindan kelishilgan 2012-yilda begʻaraz texnik koʻmakni (grantlarni) jalb etish loyihalari roʻyxati 1-ilovaga* muvofiq; Donor mamlakatlar, xalqaro, xorijiy hukumat tashkilotlari va hukumatga qarashli boʻlmagan tashkilotlar bilan ishlab chiqilayotgan keyingi yillar uchun begʻaraz texnik koʻmak (grantlar) loyihalari roʻyxati 2-ilovaga* muvofiq tasdiqlansin. 3. Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Moliya vazirligi, Tashqi ishlar vazirligi, xalqaro moliya institutlaridagi Oʻzbekiston Respublikasidan boshqaruvchilar manfaatdor vazirliklar va idoralar bilan birgalikda ushbu qarorga 1-ilovaga kiritilgan loyihalarga doir hujjatlarni uzil-kesil kelishish, maʼqullash va rasmiylashtirish boʻyicha zarur tartib-qoidalar amalga oshirilishini taʼminlasinlar. 4. Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Tashqi ishlar vazirligi, Moliya vazirligi, Iqtisodiyot vazirligi, ushbu qarorning 2-ilovasiga kiritilgan loyihalarning tashabbuskorlari boʻlgan vazirliklar va idoralar tegishli loyihalarni moliyalashtirish bilan bogʻliq barcha masalalarni hal etish boʻyicha donor mamlakatlar, xalqaro, xorijiy hukumat tashkilotlari va hukumatga qarashli boʻlmagan tashkilotlar bilan ishlarni faollashtirsinlar. 5. Ushbu qarorning 1 va 2-ilovalariga kiritilgan vazirliklar va idoralarning rahbarlari zimmasiga loyiha takliflarining oʻz vaqtida va sifatli ishlab chiqilishini, loyihalarni amalga oshirishning boshlanishini taʼminlash boʻyicha zarur tayyorgarlik tadbirlari bajarilishi, shuningdek ularning oʻz vaqtida va samarali amalga oshirilishi yuzasidan shaxsiy masʼuliyat yuklansin. 6. Oʻzbekiston Respublikasi Moliya vazirligi: ushbu qarorning 1 va 2-ilovalariga kiritilgan begʻaraz texnik koʻmak (grantlar) loyihalari ishlab chiqilishi va ularni amalga oshirishning samarali muvofiqlashtirilishini; grant mablagʻlaridan maqsadli va samarali foydalanilishi belgilangan tartibda muntazam ravishda tekshirilishini taʼminlasin. 7. Oʻzbekiston Respublikasi Moliya vazirligi Iqtisodiyot vazirligi hamda Tashqi iqtisodiy aloqalar, investitsiyalar va savdo vazirligi bilan kelishgan holda, zaruriyat boʻlganda, Oʻzbekiston Respublikasi Vazirlar Mahkamasiga ushbu qarorning 1 va 2-ilovalariga kiritilgan loyihalar roʻyxati hamda parametrlariga oʻzgartirish va qoʻshimchalar kiritish yuzasidan takliflar kiritsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S.Azimov zimmasiga yuklansin.